钦定古今图书集成/明伦汇编/闺媛典/第116卷 > 秋胡行 唐仲实
## 钦定古今图书集成/明伦汇编/闺媛典/第116卷 > 秋胡行 唐仲实

“依依陌上桑，婉婉桑间妇。嫣然红罗襦，采桑湿云雾。
相逢马上郎，停鞭一回顾。回头遗巧笑，脉脉此情露。
谁知妇人身，托生胶漆固。本期骨肉亲，反被红颜误。
忆昔送郎时，徙倚门前树。箧笥满征裳，一一裁缯素。
绣为双鸳鸯，犹惧观者妒。愿郎早归来，恨不与俱去。
尘埃扑床帷，蛸蝛网窗户。上有白发姑，羞以衷情诉。”
可怜不相识，春心抛中路。仓皇下马时，匆匆意未晤。
洞房埽春蚕，一见生愧负。妾身固可弃，老亲宁弗慕。
黄金无亏盈，白璧有点污。嫁郎恩义乖，何如江水赴。
江水惟东流，不似郎他顾。